Temaet for næste års festuge er »Upside Down«. Overskriften lægger op til både leg og udfordring af vores vaner, mener den nye festugedirektør Rikke Øxner.

Annonce

Temaet for Aarhus Festuge i 2016 bliver »Upside Down«.

»Temaet har vi valgt af flere årsager«, fortæller festugens nye direktør Rikke Øxner.

»For det første skal hele Region Midtjylland i 2017 til at gentænke, og der tænkte vi, at »Upside Down« lægger op til, at man vender tingene på hovedet - og efterfølgende samler det igen og får det tænkt ind i nye rammer.«

»For det andet er det enormt nemt at begribe og forklare; det er meget intuitivt: Selv et barn hviner af begejstring, når man vender tingene på hovedet. Det er meget enkelt at gå til, og det giver mange associationer.«

Hun fortsætter:

»Man kan vende både ting, begreber og vaner på hovedet og på den måde kan man arbejde med det på mange niveauer. Både i den fyskiske verden og i debatter«.

»Endelig fungerer det visuelt godt,« slår Rikke Øxner fast.